>>> a) Alies e vez graet ar fazi-mañ, gant skrivagnerien etre ar re wellañ zoken. Respont a ra ar frazenn d'ar goulenn : piv eo merc'h S.K. ? met n'anavezomp ket c'hoazh S.K., penaos e ouezfemp he deus ur verc'h ? N'anavezomp nemet Lenaig, ha c'hoazh dre an titl hepken. Ret e oa lavarout Merc'h S.K. eo Lenaig, desket e vefe deomp evel-se anv ur vaouez hag al liamm etrezi ha Lenaig. Evel-just, n'omp ket avañsetoc'h ma ne anavezomp ket S.K. Mont pelloc'h war implij eo, zo, eus n'eo ket pal ar studiadenn-mañ. A-walc'h derc'hel soñj e vez graet kalz fazioù war ar poent-se dre ma vez klasket diazezañ an displegadur war implij ar verb Être e galleg ha n'eo ket war al liammoù etre elfennoù ar frazenn e brezhoneg.